Arbejdet med at lægge skinner i store århusianske kryds er nu nået til Skolegyde, hvor der i en måned bliver smalhals for bilerne. Letbanen arbejder om natten for at få smidig trafik.

Annonce

Fredag aften 28. oktober indleder Aarhus Letbane arbejdet med at lægge skinner over Skibbrogade over for Skolegyde. Det betyder, at bilister skal vare sig med at køre ned omkring Kystvejen, den kommende måned, når de skal gennem Aarhus Midtby.

Skibbrogade er det næstsidste kryds i Aarhus, hvor der skal lægges letbaneskinner, skriver Letbanen i en pressemeddelelse.

Arbejdet udføres i to faser af hver to ugers varighed: Først i den ene halvdel af vejen, derefter i den anden halvdel. På den måde kan fodgængere og cyklister fortsat benytte Skibbrogade, der til gengæld lukkes for biltrafik.

For at reducere generne for trafikken har Aarhus Kommune givet Aarhus Letbane dispensation til at arbejde om natten: Særligt fredag 28. oktober sent om aftenen og natten vil arbejdet medføre støj, da asfalten skal skæres og graves op, meddeler Letbanen.

I løbet af weekenden forventes denne del af opgaven at være afsluttet, hvorefter der skal støbes beton og lægges skinner i halvdelen af krydset. Dette arbejde vil cirka tage to uger, derefter udføres arbejdet på samme måde i den sidste halvdel af krydset. Mens arbejdet udføres, opstilles der trafiktavler omkring arbejdsområdet, der viser trafikanterne vej rundt om arbejdspladsen.

Annonce

Dokk1 afskæres fra nordsiden

I begge faser af arbejdet bliver det forbudt for bilister at benytte Skibbrogade. Det vil heller ikke være muligt at køre fra Dokk1 frem mod Skibbrogade. Bilister skal i stedet benytte Mindet, når de forlader Dokk1. Opgaven med at lægge skinner over Skibbrogade forventes afsluttet med udgangen af november.

Tæt på Skibbrogade - ved Mindet ved Europaplads og i krydset Nørreport - Kystvejen - arbejdes der i disse dage også på at lægge letbaneskinner ned i vejen. Nu venter der endelig et sidste kryds, hvor der skal lægges skinner, hvilket kan skabe store trafik-problemer i Aarhus. Det er over Hjortholmsvej.